РЕГЛАМЕНТ (ЕО) № 425/2007 НА КОМИСИЯТА
от 19 април 2007 година
за прилагане на Регламент (EО) № 1365/2006 на Европейския парламент и на Съвета относно статистика за превоз на товари по вътрешни водни пътища
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1365/2006 на Европейския парламент и на Съвета от 6 септември 2006 г. относно статистика за превоз на товари по вътрешни водни пътища (1), и по-специално член 9 от него,
като има предвид, че:
(1)
В съответствие с член 9 от Регламент (EО) № 1365/2006 Комисията следва да определи необходимите мерки за прилагане на въпросния регламент.
(2)
С цел постигане на хармонизирана методологична рамка за събиране на данни и за съставянето на сравнителна статистика на общностно равнище, е необходимо да се адаптират дефинициите, посочени в член 3 от Регламент (EО) № 1365/2006, добавяйки нови дефиниции и обяснения, а също и указания относно съобщаване на данни.
(3)
За да се осигури адекватна статистическа база за този тип превоз, наред със съставянето на съответната статистика на общностно равнище, е необходимо да се уточни обхватът на събирането на данни и съдържанието на приложенията към Регламент (EО) № 1365/2006.
(4)
Необходимо е да се уточнят описанието на файловете с данни, форматът и средата, в която данните трябва да се предават с цел такива данни да се обработват както бързо, така и по икономически целесъобразен начин.
(5)
Следва да се предвидят разпоредби относно разпространяване на статистическите резултати.
(6)
Регламент (EО) № 1365/2006 следва съответно да бъде изменен.
(7)
Предвидените от настоящия регламент мерки са в съответствие със становището на Статистическия програмен комитет, основан с Решение 89/382/ЕИО/Евратом на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Регламент (EО) № 1365/2006 е изменен, както следва:
1)
Член 3 се заменя със следното:
„Член 3
Дефиниции
За целите на настоящия регламент се използват следните дефиниции:
a)
под „плавателен вътрешен воден път“ следва да се разбира речно корито, което не представлява част от море, а което поради естественото си разположение или създадено изкуствено от човека, е подходящо за навигация, предимно от плавателни съдове за вътрешни водни пътища;
б)
под „плавателен съд за вътрешни водни пътища“ следва да се разбира плавателен съд, проектиран за превоз на товари или обществени пътнически превози по плавателни вътрешни водни пътища или във води, разположени във вътрешността, или в близко съседство със спокойни води или със зони, където се прилагат пристанищните правилници;
в)
под „националност на плавателния съд“ следва да се разбира страната, в която е регистриран плавателният съд;
г)
под „транспорт по вътрешните водни пътища“ следва да се разбира всяко движение на товари и/или на пътници чрез използване на плавателни съдове за вътрешни водни пътища, осъществявано изцяло или частично по вътрешните водни пътища;
д)
под „национален транспорт по вътрешните водни пътища“ следва да се разбира транспортът по вътрешните водни пътища между две пристанища на национална територия, без значение каква е националността на плавателния съд;
е)
под „международен транспорт по вътрешните водни пътища“ следва да се разбира транспортът по вътрешните водни пътища, осъществяван между две пристанища, намиращи се в различни национални територии;
ж)
под „транзитен транспорт по вътрешните водни пътища“ следва да се разбира транспортът по вътрешните водни пътища през национална територия между две пристанища, като последните са разположени на друга национална територия или национални територии, при условие че през целия път в рамките на националната територия няма прехвърляне;
з)
под „трафик по вътрешните водни пътища“ следва да се разбира всяко едно движение на плавателния съд по даден плавателен вътрешен воден път.“
2)
Приложения от A до Е към Регламент (EО) № 1365/2006 се заменят с текста, посочен в приложение I към настоящия регламент.
Член 2
При изпълнение на Регламент (EО) № 1365/2006 се прилагат допълнителните дефиниции, обяснения и указанията за съобщаване на данни, представени в приложение II към настоящия регламент.
Член 3
Съгласно член 5 от Регламент (EО) № 1365/2006 статистическите данни следва да се предават или изпращат по електронен път до единствената входна точка за данни в Евростат, в съответствие с описанието на файловете с данни и преносното средство, определено в приложение III към настоящия регламент.
Форматът за пренос на данни следва да отговаря на съответните стандарти за обмен, определени от Евростат.
Член 4
Съгласно член 6 от Регламент (EО) № 1365/2006 Комисията следва да разпространи всички данни, които не са обявени за поверителни от държавите-членки, без разлика от носителя и структурата на данните, посочени в приложения от A до Е към същия Регламент (EО) № 1365/2006.
Член 5
Настоящият регламент влиза в сила на 20-ия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 април 2007 година.